text: Tysk i 0. klasse er en succes
  26 maj 2016 kl. 12.27
  I et år har de mindste i Tønders skolesystem haft tysk. Det går forrygende. Ungerne aner ikke, hvor gode de er, siger skoleleder.
  Efter sommerferien skal børn i Sønderborg kommune til at lære tysk allerede fra o. klasse. Det bliver formentligt en succes. Det viser erfaringer fra Tønder Kommune, som siden dette skoleårs begyndelse har gjort det, og det går som en leg.
  Det siger leder af Møgeltønder Skole, Marit Beckmann til TV SYD:
  Det mest positive er, at børnene ingen forbehold har. De kører bare livet løs og det smitter til deres små søskende, som pludselig siger guten morgen til mig i skolegården. Og inden længe vil de opdage nogle sammenhænge til engelsk og dansk, siger Marit Beckmann og tilføjer, at børnene slet ikke aner, hvor meget de allerede kan.
  -Vi har lavet nogle test på dem, og de sprænger rammen, så det er kun positivt. Nu mangler vi bare nogle tysklærere, siger hun.
  